ສຫລ ບໍ່ຮັບຮູ້ ເຂດປ້ອງກັນ ຂອງຈີນ ໂດຍສົ່ງ B-52 ໄປ ທ້າທາຍ (ວີດີໂອ)
ສຫລ ສົ່ງເຮືອບິນ B-52 ບໍ່​ຕິດ​ອາວຸດ 2 ລຳ ​ໄປ​ຍັງບໍລິເວນໝູ່​ເກາະ ທີ່​ມີ​ການຂັດ​ແຍ້​ງ ​ໃນທະ​ເລ​ຈີນ​ຕາ​ເວັນ​ອອກ ​ ເພື່ອ​ທ້າທາຍ ເຂດປ້ອງກັນ ທາງອາກາດຂອງຈີນ.
ສະຫະລັດໄດ້ສົ່ງເຮືອບິນລົບ B-52 ທີ່ບໍ່ຕິດອາວຸດ 2 ລຳ ບິນໄປ ໃກ້ໆໝູ່ເກາະທີ່ມີການ ຂັດແຍ້ງ ໃນທະເລຈີນຕາເວັນອອກ ເພື່ອທ້າທາຍຕໍ່ການດຳເນີນຄວາມພະຍາຍາມຂອງຈີນ ທີ່ຈະ ຍາດແຍ່ງເອົາການຄວບຄຸມ ໝູ່ເກາະດັ່ງກ່າວໄປຈາກຍີ່ປຸ່ນ ກະຊວງປ້ອງກັນປະເທດຂອງຈີນ ໄດ້ກ່າວໃນວັນພຸດມື້ນີ້ວ່າ ກະຊວງ ປ້ອງກັນປະເທດຈີນເຕືອນວ່າ ຈີນມີຄວາມສາມາດ ທີ່ເຂົ້າ ຄວບຄຸມເຂດດັ່ງກ່າວ ແບບມີປະສິດທິຜົນ ທໍານຽບຫ້າແຈຂອງສະຫະລັດ ກ່າວໃນວັນຈັນແລ້ວນີ້ວ່າ ການສົ່ງເຮືອບິນລົບໄປຍັງເຂດດັ່ງກ່າວນີ້ ບໍ່ໄດ້ພາໃຫ້ມີ ການຕອບໂຕ້ຈາກທາງກຸງປັກກິ່ງໃນທັນທີ່ແຕ່ຢ່າງໃດ ຊຶ່ງ 2 ມື້ກ່ອນໜ້ານີ້ ຈີນໄດ້ປະກາດກ່ຽວກັບການສ້າງຕັ້ງ ເຂດປ້ອງກັນທາງອາກາດໃໝ່ຂອງຕົນ ຈີນເຕືອນວ່າ ເຮືອບິນທັງໝົດຕ້ອງໄດ້ລະບຸວ່າ ເປັນເຮືອບິນ ຂອງໃຜ ກ່ອນທີ່ຈະບິນເຂົ້າໄປຍັງຂົງເຂດດັ່ງກ່າວ ແລະໃຫ້ ເຊື່ອຟັງການບັນຊາຈາກກຸງປັກກິ່ງ ເຈົ້າໜ້າທີ່ຂອງສະຫະລັດໄດ້ອະທິບາຍໃຫ້ຊາບກ່ຽວກັບການສົ່ງເຮືອບິນໃນມື້ວັນຈັນ ຜ່ານມານີ້ວ່າ ແມ່ນສ່ວນນຶ່ງຂອງແຜນການທີ່ມີມາແຕ່ດົນນານແລ້ວ ແລະເປັນການ ຝຶກແອບ ຕາມປົກກະຕິ, ແຕ່ພວກນັກວິໄຈກັບກ່າວວ່າ ນັ້ນແມ່ນເປັນການສົ່ງຄຳເຕືອນ ຢ່າງຈະແຈ້ງ ວ່າ ກຸງວໍຊີງຕັນຈະບໍ່ຍອມຮັບຮູ້ເຖິງຄວາມພະຍາຍາມຂອງຈີນ ທີ່ຈະສ້າງ ຕັ້ງການຄວບຄຸມເໜືອບໍລິເວນດັ່ງກ່າວນີ້